钦定古今图书集成/明伦汇编/官常典/第738卷 > 尹昌 罗如墉
## 钦定古今图书集成/明伦汇编/官常典/第738卷 > 尹昌 罗如墉

按《吉安府志》：“尹昌字辑祯，罗如墉字本崇，俱吉水人。
正统间为行人时，值也先入寇，军府告急。阉王振者大同人也，恃宠侮权，积贿巨万，园囿台观，僮奴牛马，
半在大同。恐寇残伤，劝驾亲征，且冀临幸以自壮。即
诏出师。官军既无夙戒，寇势且盛，振匿不以闻。廷臣
畏振，莫敢言。然逆知师出必败，莫不冀免。昌谓同官”
曰：“孰与我偕行？”众俯首未有应。如墉熟视同官曰：“主
忧臣辱，今日又何择乎？”遂自请行。将行，过刘俨曰：“适
与妻子诀，兹行安危未可知也。万一有它，吾必死，墓
铭当以属君。”上马径去。又数日，昌军中遣僮归，因携
《道中倡和诗》十八首，皆叹军无纪律，且愤振误国，相
期必为报主计。至《土木寇》伏起，呼声震山谷。诸扈从
者战悸，堕马不能上。军士忿怒，解甲坐待死。明日，百
官潜归甚众，昌、如墉偕死。诏追旌，各官其一子。